**Parlagfűmaggal szennyezett díszmadáreleség került a boltokba**

**Parlagfűmagot (*Ambrosia artemisiifolia*) tartalmazó madáreleség szállítmányok kerültek forgalomba Európa tizenegy országában, köztük hazánkban is. A riasztásról a RASFF-on keresztül, Svájc bejelentése alapján értesült az Unió. Magyarországra Németországból érkezett az alábbi** **termékből, kizárólag a Fressnapf üzletekbe.**

A termékek azonosító adatai:

* Megnevezés: Fit+Fun Funny Meal Wellensittichfutter (hullámos papagájoknak szánt eleség)
* Tétel azonosító: 16277
* Kiszerelés: 1000 g
* Minőségmegőrzési idő: 14/04/2018
* Származási ország: Hollandia

A takarmányok parlagfűmag tartalmára – a vonatkozó rendelet alapján – a megengedett határérték 50 mg/kg, ezzel szemben a termékben 140 mg/kg mennyiségeket mértek.

**A parlagfűről**

A parlagfű allergia tünete lehet többek között tüsszögés, orrfolyás, szemviszketés, kipirosodás, szájnyálkahártya irritáció, stb. A parlagfűre allergiásoknál keresztallergia is kialakulhat számos friss zöldség, vagy gyümölcs fogyasztásakor, pl. banán, dinnyefélék, citrusfélék, cukkini, uborka, stb.

A parlagfű az egyik legismertebb gyomnövény hazánkban, mind mezőgazdasági, mind humánegészségügyi kártétele rendkívül jelentős. A takarmányokban előforduló parlagfűmag állategészségügyi veszélyt nem jelent. A takarmányból származó és a magból kikelő parlagfű azonban a környezetre közvetlenül káros, míg humán-egészségügyi szempontból közvetett hatása van.

A parlagfű kelése a szántóföldeken már áprilisban megkezdődik. A jelenleg hatályos jogszabályi rendelkezések értelmében a földhasználó köteles az adott év június 30-ig az ingatlanon a parlagfű virágbimbójának kialakulását megakadályozni, majd ezt az állapotot a vegetációs időszak végéig folyamatosan fenntartani.

Vonatkozó jogszabály:

* 44/2003. (IV. 26.) FVM rendelet a Magyar Takarmánykódex kötelező előírásairól

2017. június 1.

Nemzeti Élelmiszerlánc-biztonsági Hivatal